मिस्र की वायुसेना ने उत्तरी सिनाई प्रांत में मस्जिद पर हुए भीषण हमले के कुछ ही घंटों के भीतर कई आतंकवादियों को मार गिराया और उनके वाहन नष्ट कर दिए। गौरतलब है कि अशांत उत्तरी सिनाई में आतंकवादियों ने जुमे की नमाज के दौरान एक मस्जिद पर बम हमला किया था, जिससे कम से कम 235 नमाजियों की मौत हो गई और 109 अन्य घायल हो गए। सेना के प्रवक्ता तामेर एल-रफाई ने एक बयान में कहा कि वायुसेना ने उत्तरी सिनाई के आसपास के क्षेत्रों में आतंकवादियों के ठिकानों पर जवाबी कार्रवाई की है, जिसमें कई आतंकवादी मारे गए हैं और जानलेवा हमले में प्रयुक्त वाहन नष्ट कर दिए गए हैं। उन्होंने कहा कि आतंकवादियों के हथियार डिपो को भी निशाना बनाया गया है।